የደኢህዴን ድርጅታዊ ጉባኤ በሀዋሳ እየተካሄደ ነው
በኮንፈረንሱ ባለፈው አመት የተካሄደው የጥልቅ ተሀድሶ ንቅናቄ ያስገኘው ፋይዳ፣የታዩ መልካም ልምዶች እና ያጋጠሙ ችግሮችን በጥልቀት መፈተሽ ላይ ትኩረት እንደሚያደረግም ተጠቁሟል፡፡የደኢህዴን ማእከላዊ ኮሚቴ ጽ/ቤት ኃላፊ አቶ ተስፋዬ በልጅጌ  እንዳሉት ባለፈው አመት በተካሄደው የጥልቅ ተሀድሶ ንቅናቄ መድረክ የመጀመሪያውን የዝግጅት ምእራፍ በመገምገም ‹‹እየሰራን እንታደሳለን እየታደስን እንሰራለን››በሚል መሪ ቃል በተግባር የመታደስ ንቅናቄ ውስጥ መቆየት ተችሏል፡፡አሁን እየተካሄደ ባለው ኮንፈረንስ የመታደስ ንቅናቄው የደረሰበትን ደረጃ መገምገም በሌላ በኩል ደግሞ በተግባር የመታደስ ሂደቱ ላይ በቀጣይ ሊጠናከሩ የሚገቡ ጉዳዮችን በመለየት መፈተሽ እና የጋራ መግባባት በሚያስችሉ ጉዳዮች ላይ የሚመክር ኮንፈረንስ መሆኑን ነው አቶ ተስፋዬ የገለጹት፡፡የዚህ ድርጅታዊ ኮንፈረንስ ዋነኛ አላማ በአንድ አመት የጥልቅ ተሀድሶ ንቅናቄ ወቅት ከተቀመጡ ግቦች አኳያ አሁን ያለውን ነባራዊ ሁኔታ በመገምገም በጥንካሬ የታዩ መልካም ልምዶች ይበልጥ እንዲጎለብቱ አቅጣጫ ማስቀመጥ እና በጉድለት የተለዩ ነጥቦችን በመፈተሸ በፍጥነት ማረም የሚቻልበት መድረክ መሆኑን ተጠቁሟል፡፡በጥልቅ ተሀድሶ ወቅት ህብረተሰቡ ላነሳቸው ጥያቄዎች ፈጣን ምላሽ መስጠት፤ የህዝብን እርካታ ማእከል በማድረግ የተሰሩ ስራዎች አፈጻፃም ሁለንተናዊ ሁኔታዎች በስፋት እንደሚገመገሙ የሚጠበቅ ሲሆን የገጠር ትራንስፎርሜሽን አጀንዳዎች አፈፃፀምም በዚሁ ጊዜ በጥልቀት ይፈተሻል የጋራ መግባባትም ይፈጠራል ተብሎ እንደሚጠበቅ ነው የተጠቆመው፡፡የደኢህዴን /ኢህአዴግ/25ተኛ ዓመት የብር ኢዮቤልዩ በአል በሚከበርበት ወቅት ይህ የድርጅት ኮንፈረንስ መካሄዱ የተለየ ያደርገዋል ያሉት አቶ ተስፋዬ በሌላ በኩል ደግሞ ባለፈው አመት የተካሄደውን የተሀድሶ ንቅናቄ የበለጠ ለማጠናከር እንደ ድርጅት የጋራ አቋም በመያዝ ለተሻለ ለውጥ መስራት የሚቻልበት ምእራፍ ላይ ለመድረስ የኮንፈረንሱ ፋይዳ የጎላ ነው፡፡በድርጅታዊ ኮንፈረንሱ የደኢህዴን ማእከላዊ ኮሚቴ አባላትን ጨምሮ 1ሺ 700 የክልል፤ የዞን ፤የልዩ ወረዳና የወረዳ ከፍተኛ አመራር አካላት እንዲሁም ግንባር ቀደም አባላት ተሳታፊዎች መሆናቸውን ከደቡብ ክልል የመንግስት ኮሙኒኬሽን ጉዳዮች  የተገኘዉ መረጃ ያመለክታል፡፡ 